[Lucius Episcopus servus servorum Dei, Venerabili Fratri .... Burgensi Episcopo. Meminisse debet tua fraternitas, quod Ecclesiam de Caradigna dictante justitia tibi restituimus; facta verò restitutione discretionem tuam studiosè monuimus, quatinus eamdem Ecclesiam fratribus Cluniacensibus, ad reformandam ibidem Religionem, pro reverentia Beati Petri et nostra committeres. Quoniam igitur per eosdem fratres multa loca et in Religione reformata, et bonis temporalibus augmentata cognovimus; sicut tibi viva voce innuimus, ita per præsentia scripta mandamus, quatinus infra quadraginta dies postquam præsentia scripta susceperis, eamdem Ecclesiam Monachis Cluniacensibus committas, et in Prioratum concedas, salva tamen tua et Ecclesiæ tuæ justitia. Si verò Abbas, qui eidem loco præfuisse dignoscitur, sub obedientia Clun. Abbatis manere voluerit, nos ei injunximus ut eum charitativè pertracter. Sin autem, secundùm prudentiam tibi à Deo collatam, tu ei in alio loco provideas.]